פולקסווגן חושפת את גרסתו העדכנית של הטרנספורטר T6, מהדגמים המפורסמים והנמכרים ביותר בקטגוריה ואחד מכלי הרכב הנמכרים בהיסטוריה, עם יותר מ-12 מיליון יחידות מאז הושק בשנות ה-50.
ה-T6 המעודכן מציג יחידות תאורה שונות עם כיתוב שם הגרסה בקצה (טרנספוטר, קארוול, מוליטוואן או קליפורניה), סבכה קדמית גדולה מבעבר וחישוקים שונים. בפנים יש גלגל הגה שונה, לוח מחוונים דיגיטאלי ("12.25) ומסך מגע גדול ("9.2) עם צימוד Apple CarPlay ו-Android Auto.
אחד החידושים המעניינים הוא מעבר - מאוחר יחסית - להגה בתגבור חשמלי, המאפשר כעת התקנת מערכות בטיחות מתקדמות כמו שמירה על נתיב וסיוע בשמירה על יציבות ברוחות צד, בעיה מוכרת בכלי רכב גבוהים יחסית. מערכות אלה מתווספות לאלה שהיו קיימות גם בדגם היוצא כמו בלימה אוטונומית במצבי חירום (גם בנסיעה לאחור), בקרת שיוט אדפטיבית, התראה על שטחים מתים (כולל תנועה חוצה מאחור), ערנות נהג וזיהוי תמרורים.
יחידות ההנעה ימשיכו להתבסס על 2.0 ליטר טורבו-דיזל בכמה רמות הספק, מ-90 כ"ס ועד 150 כ"ס או 199 כ"ס בגרסה כפולת-מגדשים. המנוע משודך לתיבות הילוכים ידניות או כפולת-מצמד והנעה קדמית או כפולה קבועה (Motion4) כאופציה.
היצרנית גם הציגה גרסה חשמלית לדגם שפותחה בשיתוף סדנת השיפורים ABT ותיקרא בולי (Bulli), הכינוי לו זכה הטרנספורטר המקורי. היצרנית טרם פרסמה פרטים טכניים מלאים על הדגם שיוצע בשתי גרסאות מצברי ליתיום-יון - קיבולת 38.8 kWh או 77.6 kWh, האחרונה תציע טווח נסיעה של כ-400 ק"מ בין טעינות.